text: Kvinde kunne ikke fortryde opsigelse
  17 marts 2011 kl. 17.12
  En psykolog fortrød, at hun sagde op samme dag, som hun blev fyret. Det kunne hun ikke, har retten bestemt.
  En psykolog, der var ansat på behandlings- og rehabiliteringscentret Vejlefjord, kan alligevel ikke fortryde den opsigelse, hun sendte en fredag eftermiddag i 2008 - samme dag som hun blev opsagt af sin arbejdsgiver.
  Vestre Landsret har med to stemmer mod én vurderet, at tilbagetrækningen ikke har et sådant præg af spontanitet, at opsigelsen kan trækkes tilbage.
  Tværtimod vurderer landsretten, at hun efter at have talt med en advokat har vurderet, at hun stod bedre, hvis hun blev opsagt, fremfor selv at sige op.
  Derfor kan hun ikke udnytte den særlige ret, som en ansat har til at trække sin opsigelse tilbage, for eksempel på grund af vrede eller ophidselses efter et stormfuldt møde med ledelsen.
  Hun taber derfor det krav på 111.000 kroner, som hun havde rejst mod Vejlefjord - og skal i stedet betale 48.000 kroner i sagsomkostninger.
  